ད་ལོའི་སྤྱི་ཟླ་བཅུ་བའི་ནང་ལ་རྒྱལ་ཁབ་སློབ་གསོ་པུའུ་འམ་མཚོ་སྔོན་སློབ་གསོ་ཐིན་ནས་མི་རིགས་ས་གནས་དང་གཞི་རིམ་སྐད་གཉིས་སློབ་གསོའི་ཐད་ཀྱི་ཡིག་ཆ་ཞིག་བསྒྲགས་པ་དེས་བོད་ཁུལ་ལ་གཡོ་འགུལ་ཐེབས་ཡོད།སྐབས་དེར་ངས་སློབ་ཁྲིད་བྱེད་པའི་ཞོར་དུ་སློབ་གྲོགས་ཚོར་གནས་ཚུལ་དེའི་སྐོར་ནས་རང་གི་བསམ་ཚུལ་བརྗོད་པ་བརྒྱུད་དེ་ཁ་བརྡ་མང་བོ་བྱས་པ་དང་མཚུངས་སུ་ཁོ་ཚོའི་སེམས་ཁམས་དང་ལྟ་ཚུལ་ཇི་འདྲ་ཡིན་པར་ཉམས་ཞིབ་བྱེད་ཆེད།རྩོམ་རིག་འཛིན་གྲྭ་ཞིག་གི་སློབ་གྲོགས་ཡོངས་ལ་རང་ཉིད་ཀྱིས་ཆེས་བརྗོད་འདོད་པའི་སྐད་ཆ་རྩོམ་དུ་བྲིས་ཏེ་སྤྲོད་རྒྱུའི་ལས་བྱ་བཞགཉིན་འགའི་རྗེས་སུ་སྤྲད་ཡོང་བའི་རྩོམ་མང་ཤས་ཀྱི་བརྗོད་བྱ་ནི་མི་རིགས་སྐད་ཡིག་ཐད་ཀྱི་དོན་དེ་ཡིན་པས་ཚང་མའི་སེམས་ཁུར་བྱ་ཡུལ་དུ་གྱུར་ཡོད་པ་རྟོགས་ཐུབ།དེར་མཐུད་ནས་ཧ་ལམ་ཟླ་གཉིས་ཀྱི་རིང་ལ་སློབ་གྲོགས་ཚང་མའི་གླེང་བྱ་དེ་ཡིན་པར་བལྟས་ན་ད་ནི་ཚང་མར་ཉེན་ཚབས་དང་ཡར་བསྐྱེད་ཀྱི་འདུ་ཤེས་ཤིག་མངོན་བཞིན་ཡོད་པ་མ་ཟད།སློབ་གྲོགས་འགས་གནད་དོན་དེ་ལ་གཞིགས་ནས་མ་སྐུལ་དང་བླངས་ངང་གོང་རིམ་ལ་ཞུ་ཡིག་ཕུལ་ཏེ་བོད་ཀྱི་སྤྱི་སྐད་མཐུན་ཚོགས་ཤིག་བསྒྲུབས་པས་ཡིད་དགའ་བ་འདུག